Martta vai Maria vai molemmat

Joskus ihmetellään, kuinka sisarukset voivat olla erilaisia kuin yö ja päivä. Niin voisi kai ihmetellä Raamatun sisaruksista, Martasta ja Mariasta. Raamatun kertomuksen (Luuk.10:38-42) perusteella käsityksemme heistä on, että Martta oli puuhakas huolehtiva emäntä ja Maria keskittyi kuuntelemaan Jeesusta. (Martoille eli puuhakkaille emännille perustettiin 1890-luvulla oma järjestö, Martta-liitto, jonka liiton sivuilta löytyy apu kaikkinaisiin kotitalouden kysymyksiin.)

Olen niin kiitollinen, etten sanotuksi saa, että olen saanut tulla Kittilän seurakunnan palvelukseen. Kotini eli muuttoautokaravaani ajoi Kittilään elokuun lopussa. Viranhoitomääräys Kittilän seurakunnan kirkkoherrana alkoi 1.9.2023. Aika on mennyt kuin viime sunnuntain evankeliumin Martalla eli kovasti touhuten kotosalla ja työtehtäviä hoitaen. (Olen kyllä myös ”marttaillut” oikeasti; poiminut ja pakastanut tyrniä, puolukkaa ja värkännyt kaksi kaalilaatikkoa lounasevääksi. Pian marttailen vielä karpalot ja kaarnikan.)

Seurakunnassa, järjestöissä, yhdistyksissä, työpaikoilla puhumattakaan talojen emännistä ja äideistä on paljon martta-ihmisiä. Jos martoilta (käsite sisältää myös miehet) eli puuhaihmisiltä kysytään, mikä on tärkeää seurakunnassa, he voisivat ehkä vastata: jumalanpalvelus on seurakuntaelämän keskus, mutta ei koko elämän keskus. Niin minäkin ajattelen: Kirkolta, seurakunnalta odotetaan rakkauden tekoja ihmisiä kuunnellen. Minun tehtävä on edistää tuon tehtävän toteutumista seurakunnan työntekijöiden, luottamushenkilöiden ja vapaaehtoisten avulla ja voimin.

Kaikessa touhussa paljon tekemisen sijaan on tehdä oikeita asioita. Sen löytymiseen tarvitaan mallina sisaruksista Mariaa. Hän edustaa meille Jumalan kuuntelemista, hiljentymistä ja rukousta. Rakas Kittilän väki, tervetuloa jumalanpalvelukseen!

Kertomus Martasta ja Mariasta johdattaa meidät näkemään Jumalan huolenpitoa elämässä. Kertomus opettaa, että töitä täytyy tehdä ja tehtäviä hoitaa, mutta yhtä tärkeää on pysähtyä kuuntelemaan Jumalaa. Silloin tapahtuu se, mitä toivon itselle ja kaikille: ylimääräinen huolestuneisuus (stressi) tulevasta karsiutuu elämästä. Elämä kantaa, Jumala on kanssamme, suurin ja tärkein työ lopputuloksen kannalta on jo tehty. Kuten viisas oikeudenmukainen vanhempi rakastaa tasavertaisesti erilaisia sisaruksia, saamme luottaa meidän kaikkien yhteisen vanhemman, taivaan Isän tasavertaiseen rakkauteen meitä jokaista erilaista lastaan kohtaan. Yhdessä martat ja mariat muodostavat huipputiimin!